รัฐบาลไทย-ข่าวทำเนียบรัฐบาล- ที่ปรึกษา รมว.กษ. ตอบประเด็นของสมาคมการประมงแห่งประเทศไทย ถึงปัญหาความเดือดร้อนของชาวประมง
วันพฤหัสบดีที่ 12 ธันวาคม 2562
ที่ปรึกษา รมว.กษ. ตอบประเด็นของสมาคมการประมงแห่งประเทศไทย ถึงปัญหาความเดือดร้อนของชาวประมง
ที่ปรึกษา รมว.กษ. ตอบประเด็นของสมาคมการประมงแห่งประเทศไทย ถึงปัญหาความเดือดร้อนของชาวประมง เผยกระทรวงเกษตรฯ เร่งดําเนินการจนมีความคืบหน้าตามข้อร้องเรียน มุ่งหวังจะดําเนินการแก้ไขปัญหาร่วมกันต่อไป
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยถึงแนวทางการดําเนินงานของกระทรวงเกษตรและสหกรณ์ โดยกรมประมง ถึงแนวทางการดําเนินงานตามขอเรียกร้องของสมาคมการประมงแห่งประเทศไทย ในประเด็นต่าง ๆ คือ
1.1 ขอให้หน่วยงานภาครัฐที่เกี่ยวข้องกับการประมงทั้งหมดหยุดออกกฎหมาย กฎ ระเบียบ ประกาศ คําสั่งต่าง ๆ ที่จะส่งผลกระทบต่อการประกอบอาชีพของชาวประมง มาเพิ่มเติมขึ้นอีก (ยกเว้นการออก กฎ ระเบียบ ประกาศ คําสั่งที่ผ่อนคลายปัญหาให้กับชาวประมง)
ปัจจุบันไม่ได้มีการออกกฎหมายที่สร้างภาระแก่ชาวประมงเพิ่มเติม มีแต่การออกกฎหมายลําดับรองที่ส่งเสริมต่อการประกอบอาชีพของชาวประมง เช่น การจะออกกฎกระทรวงการขออนุญาตและการอนุญาตทําการประมงพาณิชย์ พ.ศ. .... ซึ่งขณะนี้อยู่ระหว่างการนําไปประกาศในราชกิจจานุเบกษา และการออกประกาศกรมประมง เรื่อง กําหนดหลักเกณฑ์และวิธีการติดตั้งระบบติดตามเรือประมง และดูแลรักษาระบบติดตามเรือประมงของเรือประมงพาณิชย์ให้สามารถใช้งานได้ตลอดเวลา (ฉบับที่ ๑๒) พ.ศ. ๒๕๖๒ ซึ่งประกาศราชกิจจานุเบกษา เมื่อวันที่ ๒๕ พฤศจิกายน ๒๕๖๒ โดยมีเหตุยกเว้นให้สามารถปิดสัญญาณระบบติดตามเรือประมงสามารถทําได้ 4 กรณี
1) กรณีเรือประมงเกิดการชํารุดต้องซ่อมแซมโดยนําเรือประมงขึ้นคาน เข้าอู่ซ่อมเรือ หรือซ่อมแซมที่ท่าเทียบเรือประมง
2) กรณีอุปกรณ์ติดตามเรือประมงชํารุดอยู่ระหว่างซ่อมแซมหรือเปลี่ยนอุปกรณ์
3) กรณีเรืออับปาง
4) กรณีได้แจ้งงดใช้เรือต่อกรมเจ้าท่า (ชั่วคราว)
1.2 ขอให้มีการเสนอแก้ไขกฎหมายพระราชกําหนดการประมง พ.ศ. 2558 และที่แก้ไขเพิ่มเติม โดยเร่งด่วนในช่วงที่มีการประชุมสภานิติบัญญัตินี้
ในการแก้ไขกฎหมายว่าด้วยการประมง ตามข้อเรียกร้องของชาวประมง กรมประมงได้มีการแต่งตั้งคณะทํางานพิจารณาแก้ไขปรับปรุงกฎหมาย ซึ่งประกอบด้วยผู้ที่เกี่ยวข้องทุกภาคส่วนเพื่อพิจารณาแก้ไขกฎหมายตามประเด็นที่ชาวประมงเสนอ ขณะนี้อยู่ระหว่างกระบวนการพิจารณาของคณะทํางาน โดยให้แล้วเสร็จภายใน ๙๐ วันนับแต่วันที่มีคําสั่งแต่งตั้ง โดยดําเนินการยกร่างการแก้ไขกฎหมายประมงและเสนอคณะกรรมการฯ พิจารณา ซึ่งประเด็นตามข้อร้องเรียน ประกอบด้วย ข้อกฎหมายที่เกี่ยวกับประมงพื้นบ้าน จํานวน 3 มาตรา และข้อกฎหมายที่เกี่ยวกับประมงพาณิชย์ จํานวน 15 มาตรา และขณะนี้คณะกรรมาธิการเกษตรและสหกรณ์ สภาผู้แทนราษฎร กําลังพิจารณาเพื่อหาแนวทางในการปรับปรุงยกร่างกฎหมายประมงเช่นกัน
1.3 ขอให้รัฐบาลเร่งดําเนินการการซื้อเรือประมงออกนอกระบบคืนโดยเร็ว โดยขอให้รัฐบาลมีการตั้งงบประมาณจํานวน 1 หมื่นล้าน ในปีงบประมาณ 2563 ในการที่จะนําเรือประมงออกนอกระบบ
1. กรมประมงได้ดําเนินการนําเรือประมงออกนอกระบบตั้งแต่ปี 2562 โดยมีการดําเนินการโครงการการนําเรือประมงออกนอกระบบเพื่อการบริหารจัดการทรัพยากรประมงอย่างยั่งยืน ระยะที่ 1 (ระยะเร่งด่วน)
เป้าหมายนําเรือประมงออกนอกระบบจํานวน 305 ลํา โดยแบ่งการดําเนินงานเป็น 2 ปี
ปีงบประมาณ 2562 นําเรือออกนอกระบบจํานวน 252 ลํา งบประมาณ 469,603,900 บาท
ผลการดําเนินการ
• จ่ายค่าชดเชยงวดที่ 1 (30%) จํานวน 252 ลํา เป็นเงิน 140,881,170 บาท
• จ่ายค่าชดเชยงวดที่ 2 (70%) จํานวน 241 ลํา เป็นเงิน 319,563,720 บาท อยู่ระหว่างการตรวจเอกสารของคณะทํางานจ่ายค่าชดเชย จํานวน 11 ลํา เป็นเงิน 9,159,010 บาท
ปีงบประมาณ 2563 นําเรือประมงส่วนที่เหลือออกนอกระบบจํานวน 53 ลํา งบประมาณ 294,850,200 บาท รอการจัดสรรงบประมาณปี 2563 เมื่อได้รับแล้วจะเร่งดําเนินการต่อไป
2. กรมประมงได้จัดทําโครงการการนําเรือประมงออกนอกระบบเพื่อการบริหารจัดการทรัพยากรประมงอย่างยั่งยืน ระยะที่ 2 โดยนําเรือประมงที่ได้รับผลกระทบจากมาตรการของรัฐและ/หรือมีความประสงค์จะเลิกอาชีพทําการประมง จํานวน 2,768 ลํา งบประมาณค่าใช้จ่ายในการชดเชยเรือประมง 7,143,847,900 บาท
ขณะนี้อยู่ระหว่างขั้นตอนเสนอต่อคณะรัฐมนตรีเพื่อพิจารณา
1.4 ขอให้รัฐบาลเร่งรัดการช่วยเหลือชาวประมงในโครงการสินเชื่อเพื่อเสริมสภาพคล่องให้กับชาวประมงโดยเร่งด่วน ภายในเดือนธันวาคม 2562 นี้
กระทรวงเกษตรและสหกรณ์ ได้แต่งตั้งคณะกรรมการฟื้นฟูและพัฒนาศักยภาพการประมงไทย โดยในคราวประชุมเมื่อวันที่ 3 ตุลาคม 2562 มีมติเห็นชอบโครงการสินเชื่อฯ นั้น กรมประมงได้ดําเนินการจัดทําโครงการสินเชื่อเพื่อเสริมสภาพคล่องผู้ประกอบการประมง เสนอกระทรวงเกษตรและสหกรณ์ เพื่อเสนอคณะรัฐมนตรีพิจารณา โดยมีสาระสําคัญของโครงการ ดังนี้
1. เป้าหมาย
สนับสนุนสินเชื่อให้แก่ผู้ประกอบการประมงพาณิชย์และประมงพื้นบ้าน วงเงินสินเชื่อรวม 10,300 ล้านบาท โดยธนาคารเฉพาะกิจของรัฐ 2 แหล่ง ประกอบด้วย
1.1 เรือประมงขนาดตั้งแต่ 60 ตันกรอสขึ้นไป วงเงินสินเชื่อ จํานวน 5,000 ล้านบาท โดยธนาคารออมสิน
1.2 เรือประมงขนาดต่ํากว่า 60 ตันกรอส วงเงินสินเชื่อ จํานวน 5,300 ล้านบาท
โดยธนาคารเพื่อการเกษตรและสหกรณ์การเกษตร
2. ระยะเวลาดําเนินการ
2.1 ระยะเวลาโครงการ 8 ปี นับจากวันที่คณะรัฐมนตรีมีมติอนุมัติโครงการ
2.2 ระยะเวลาการยื่นความประสงค์เข้าร่วมโครงการ 1 ปี หรือภายในกรอบวงเงินสินเชื่อตามที่กําหนด
2.3 กําหนดชําระคืนเงินกู้ให้แล้วเสร็จภายใน 7 ปี นับตั้งแต่วันที่กู้
3. การดําเนินการ
ธนาคารออมสิน และธนาคารเพื่อการเกษตรและสหกรณ์การเกษตร ให้ผู้ประกอบการประมงกู้เงินในอัตราดอกเบี้ยร้อยละ 7 ต่อปี โดยรัฐบาลชดเชยดอกเบี้ยร้อยละ 3 ต่อปี และผู้ประกอบการประมงสมทบร้อยละ 4 ต่อปี เป็นระยะเวลา 7 ปี นับตั้งแต่วันที่กู้
ขณะนี้รองนายกรัฐมนตรีได้เห็นชอบการนําเสนอเรื่องต่อคณะรัฐมนตรีและรัฐมนตรีว่าการกระทรวงเกษตรและสหกรณ์ได้ลงนามถึงสํานักเลขานุการคณะรัฐมนตรีแล้ว
1.5 ขอให้กรมประมง กรมจัดหางาน และหน่วยงานที่เกี่ยวข้อง เร่งรัดการอนุญาตให้ใช้กฎหมาย มาตรา 83 แห่ง พรก.การประมง พ.ศ. 2558 ในการแก้ไขปัญหาการขาดแคลนแรงงานประมงโดยเร่งด่วน ภายในเดือนธันวาคม 2562 นี้
กรมประมงได้นําแนวทางการดําเนินการแก้ไขปัญหาการขาดแคลนแรงงานในภาคประมง โดยใช้มาตรา 83 แห่งพระราชกําหนดการประมง พ.ศ. 2558 และที่แก้ไขเพิ่มเติม โดยเสนอกระทรวงแรงงานไปเมื่อเดือนสิงหาคม 2562 พร้อมทั้งขอความเห็นชอบจากหน่วยงานกระทรวงคมนาคม กระทรวงการต่างประเทศ สํานักงานตํารวจแห่งชาติ และหน่วยงานทางด้านความมั่นคง (กองทัพเรือ กองอํานวยการรักษาความมั่นคงภายในราชอาณาจักร สํานักงานสภาความมั่นคงแห่งชาติ) และกระทรวงแรงงานได้ให้ความเห็นชอบมาเมื่อเดือนพฤศจิกายน 2562 กรมประมงจึงได้นําเข้าที่ประชุมคณะกรรมการฟื้นฟูและพัฒนาศักยภาพการประมงไทย ครั้งที่ 5/2562 เมื่อวันที่ 27 พฤศจิกายน 2562 โดยมีนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธาน เพื่อพิจารณาและที่ประชุมมีมติ ดังนี้
1. มติเห็นชอบการดําเนินการตามมาตรา 83 กรณีพิเศษ มีข้อกําหนดว่า
(1) ต้องเป็นคนต่างด้าวที่เข้าเมืองถูกกฎหมาย ได้แก่ กลุ่มคนต่างด้าวที่มีหนังสือผ่านแดน (Border Pass) หรือคนต่างด้าวที่ได้รับการตรวจลงตราโดยมีรอยตราประทับตรวจหนังสือเดินทางขาเข้าที่ระยะเวลาการอนุญาตสิ้นสุดลงแต่ไม่ได้เดินทางออกนอกราชอาณาจักร (Overstay)
(2) ต้องเป็นคนต่างด้าวที่ถือหนังสือเดินทางหรือเอกสารใช้แทนหนังสือเดินทาง ซึ่งเอกสารดังกล่าวยังไม่หมดอายุ
2. กรอบการดําเนินการเปิดขึ้นทะเบียนแรงงาน จํานวน 2 รอบ โดยรอบที่ 1 ระยะเวลา 3 เดือน (มกราคม 2563 – มีนาคม 2563) เว้น 3 เดือน รอบที่ 2 ระยะเวลา 3 เดือน (กรกฎาคม 2563 – กันยายน 2563)
3. กรมประมงดําเนินการเสนอต่อกระทรวงแรงงาน เพื่อนําเสนอคณะกรรมการนโยบายการบริหารจัดการการทํางานของคนต่างด้าว (คบต.) พิจารณาดําเนินการต่อไป
4. คาดว่าสามารถพิจารณาดําเนินการได้ ภายในเดือนธันวาคม 2562
1.6 ขอให้ยกเลิก แก้ไข กฎ ระเบียบต่าง ๆ ที่เป็นปัญหาในทางปฏิบัติของกรมสวัสดิการและคุ้มครองแรงงาน ที่ส่งผลกระทบกับชาวประมงที่เป็นอยู่โดยเร็ว
ด้วยกฎกระทรวง คุ้มครองแรงงานในประมงทะเล (ฉบับที่ 2) พ.ศ. 2561 ข้อ 10/2 กําหนดให้นายจ้างจ่ายค่าจ้างให้แก่ลูกจ้างในแรงงานประมงทะเล โดยผ่านธนาคารของลูกจ้าง โดยนายจ้างเป็นผู้ออกค่าใช้จ่ายในการโอนเงินเข้าบัญชีของลูกจ้าง โดยกรมสวัสดิการและคุ้มครองแรงงาน ได้ออกประกาศ กําหนดแบบสัญญาจ้างลูกจ้างในงานประมงทะเลให้ นายจ้างตกลงจ่ายค่าตอบแทนโดยวิธีโอนเงินเข้าบัญชีของลูกจ้างตามที่ตกลงในสัญญา เพื่อการแก้ไขปัญหาการค้ามนุษย์และแรงงานในภาคการประมง ให้เป็นไปตามมาตรฐานสากล
ตามที่ได้มีการแก้ไขปัญหาการค้ามนุษย์และแรงงานในภาคการประมง ได้มีการบัญญัติกฎหมาย 2 ฉบับ เพื่อป้องกันและแก้ไขปัญหาการค้ามนุษย์และแรงงานในภาคการประมง ให้เป็นไปตามมาตรฐานสากล
โดยกระทรวงการต่างประเทศสหรัฐอเมริกาได้เลื่อนสถานะของไทยในรายงานการค้ามนุษย์จากระดับ TIER 3 ขึ้นสู่ระดับ TIER 2 ในระยะเวลา 5 ปี ตั้งแต่ปี 2557 จนถึง 2561 โดยปี 2557 – 2558 ไทยอยู่ในระดับ TIER 3 ปี 2559 – 2560 ไทยอยู่ในระดับ TIER 2 Watch list และปี 2561 ไทยได้รับการยกระดับขึ้นมาเป็น TIER 2 และเป็นที่ยอมรับในระดับนานาชาติ และได้ปลดใบเหลืองในการแก้ไขปัญหาการประมง IUU ส่งผลให้นานาประเทศเชื่อมั่นว่าผู้ประกอบการประมงทําการประมงในประเทศไทยปราศจากใช้แรงงานบังคับ และการค้ามนุษย์ด้านการประมง ซึ่งการจ่ายเงินผ่านบัญชีธนาคาร ถือเป็นหลักฐานให้กับผู้ประกอบการว่ามีการจ่ายค่าจ้างจริงตามที่กฎหมายกําหนด และส่งผลดีต่อแรงงานต่างด้าว ซึ่งเป็นที่จับตามองของนานาประเทศ ภาคประชาสังคม รวมถึง NGO ทําให้มั่นใจได้ว่าแรงงานต่างด้าวไม่ถูกเอารัดเอาเปรียบ เข้าถึงสวัสดิการต่าง ๆ ส่งผลให้เกิดภาพลักษณ์ที่ดีต่อประชาคมโลก ลดการกีดกันทางการค้า เป็นการสนับสนุนการส่งออกสินค้าสัตว์น้ําไปยังนานาประเทศ
อย่างไรก็ตาม ตามประเด็นนี้ จะได้หารือกระทรวงแรงงานเพื่อหาแนวทางแก้ไขปัญหาในทางปฏิบัติต่อไป
1.7 เรือประมงที่มีขนาดไม่เกิน 30 ตันกรอส ไม่ควรมีนโยบายให้ติด VMS เช่น การชักชวนให้เรือประมงขนาดต่ํากว่า 30 ตันกรอส ทดลองติด VMS ฟรี
ตามพระราชกําหนดการประมง พ.ศ. 2558 และที่แก้ไขเพิ่มเติม มาตรา 81 (1) กําหนดให้เจ้าของเรือที่จดทะเบียนตามกฎหมายว่าด้วยเรือไทยประเภทการใช้ทําการประมงและมีขนาดตามที่รัฐมนตรีประกาศกําหนดต้องดําเนินการ ติดตั้งระบบติดตามเรือประมง และดูแลรักษาให้ระบบดังกล่าวสามารถใช้งานได้ตลอดเวลา ทั้งนี้ ตามหลักเกณฑ์และวิธีการที่อธิบดีประกาศกําหนด ซึ่งรัฐมนตรีได้กําหนดให้เจ้าของเรือที่จดทะเบียนตามกฎหมายว่าด้วยเรือไทยประเภทการใช้ทําการประมงและมีขนาดตั้งแต่สามสิบตันกรอสขึ้นไปซึ่งได้รับใบอนุญาตให้ทําการประมงพาณิชย์ต้องดําเนินการติดตั้งระบบติดตามเรือประมง และดูแลรักษาให้ระบบดังกล่าว สามารถใช้งานได้ตลอดเวลา ทั้งนี้ ตามหลักเกณฑ์และวิธีการที่อธิบดีประกาศกําหนด
ส่วนเรือขนาดตั้งแต่ 10-29.99 ตันกรอสนั้น ณ เวลานี้ กรมประมงยังไม่มีนโยบายในการติดตั้งหรือทดลองใช้
1.8 ขอให้หยุดการนําเข้าสินค้าจากต่างประเทศโดยทันที ด้วยเหตุผล ไม่ปฏิบัติตามหลักเกณฑ์ตามพระราชกําหนด พ.ศ. 2558 มาตรา 92 ซึ่งการนําเข้าสัตว์น้ําจะต้องมีการตรวจสอบว่าสัตว์น้ําเหล่านั้นได้มาโดยชอบด้วยกฎหมายหรือไม่ ตามมาตรา 92 วรรคสองและวรรคสาม สินค้าประมงจากต่างประเทศจึงเข้ามาถล่มตลาดสินค้าสัตว์น้ําของชาวประมงที่ทําตามกฎหมายอย่างเคร่งครัด ทําให้ต้นทุนสูงกว่า ราคาจึงตกต่ํา เพราะมีการนําเข้าสินค้าสัตว์น้ําแบบเสรี ไร้การควบคุม มาสต๊อกไว้เต็มห้องเย็นไปหมดแล้ว ดังนั้นจึงต้องแก้ไขระเบียบกรมประมงเดิมที่อนุญาตให้บุคคลธรรมดาสามารถนําเข้าสัตว์น้ําได้เสรี มีมาตรการปกป้องสินค้าสัตว์น้ําภายในประเทศ
กรมประมงใช้ระบบสําหรับควบคุมการนําเข้าสินค้าสัตว์น้ําจากต่างประเทศ โดยด่านตรวจสัตว์น้ํา ทั่วประเทศ จํานวน 27 แห่ง ที่จะตรวจสอบสินค้าสัตว์น้ําและผลิตภัณฑ์สัตว์น้ําให้ถูกต้องตามใบอนุญาต และ ตามมาตรฐานสากล ดังนี้
1. การนําเข้าโดยเรือประมง เรือขนถ่ายหรือเรือขนส่งสัตว์น้ําเป็นการเฉพาะต้องแสดงสําเนาแบบ รายงานผลการตรวจเรือหรือใบรับรองการจับสัตว์น้ํา และใบกํากับการซื้อขายหรือใบตราส่งสินค้าทะเล
2. การนําเข้าทางบก อากาศ และอื่น ๆ ต้องแสดงใบรับรองการจับสัตว์น้ําหรือสําเนาการแจ้ง นําสินค้าออกจากต้นทาง หรือสําเนาใบสินค้าขาออกหรือใบรับรองให้ส่งออกสัตว์น้ําหรือผลิตภัณฑ์สัตว์น้ําที่ออกโดยหน่วยงานภาครัฐ และใบกํากับการซื้อขาย และใบตราส่งสินค้าทางอากาศหรือใบตราส่งสินค้าทางทะเล (ถ้ามี)
โดยในส่วนของการนําเข้าสินค้าสัตว์น้ําทางชายแดนจากประเทศเพื่อนบ้านนั้น กรมประมงได้มีการเจรจาและสร้างความร่วมมือเกี่ยวกับเอกสารประกอบการนําเข้า รวมถึงการตรวจสอบเรือประมงต่างประเทศ และสัตว์น้ําขึ้นท่าตามมาตรการรัฐเจ้าของท่า
1.9 ขอให้พิจารณาเพิ่มวันทําการประมงให้กับพี่น้องชาวประมงทั้งประเทศโดยเร่งด่วน เพราะทําให้เกิดปัญหาการประกอบอาชีพขาดทุนมา 4 - 5 ปีแล้ว เนื่องจากมีการกําหนดให้ทําการประมงได้ไม่ทั้งปี แต่ต้องมีรายจ่ายค่าแรงงานตลอดทั้งปี
การออกใบอนุญาตทําการประมงพาณิชย์ยึดถือหลักการตามพระราชกําหนดการประมง พ.ศ. 2558 และพระราชกําหนดการประมง (ฉบับที่ 2) พ.ศ. 2560 ซึ่งมีวัตถุประสงค์หลักประการหนึ่งคือ มีการใช้หลักฐานทางวิทยาศาสตร์ที่ดีที่สุดเพื่อให้การบริหารจัดการทรัพยากรสัตว์น้ํานําไปสู่การพัฒนาระบบเศรษฐกิจ สังคม และสิ่งแวดล้อมที่ยั่งยืน สอดคล้องกับแนวทางการรักษาสมดุลของระบบนิเวศ และหลักการป้องกันล่วงหน้าเพื่อรักษาหรือฟื้นฟูทรัพยากรสัตว์น้ําให้อยู่ในระดับที่สามารถก่อให้เกิดผลผลิตสูงสุดของสัตว์น้ําที่สามารถทําการประมงได้อย่างยั่งยืน หลักการสําคัญในการออกใบอนุญาตทําการประมงคือ ต้องคํานึงถึงขีดความสามารถในการผลิตของธรรมชาติโดยใช้วิธีการทางวิทยาศาสตร์เพื่อหาจุดอ้างอิง เพื่อให้สามารถทําการประมงได้อย่างยั่งยืน และประชาชนมีแหล่งอาหารได้ตามสมควร
กรมประมงใช้ผลผลิตสูงสุดที่ยั่งยืน (Maximum Sustainable Yield : MSY) เป็นจุดอ้างอิงของทรัพยากรสัตว์น้ําในการออกใบอนุญาตทําการประมง การประเมิน MSY แบ่งออกเป็น 3 กลุ่มสัตว์น้ําได้แก่ สัตว์น้ําหน้าดิน ปลาผิวน้ํา และปลากะตัก เนื่องจากจํานวนเรือประมงในปัจจุบันมีมากกว่าระดับที่สามารถทําการประมงได้อย่างยั่งยืน (Overcapacity) กรมประมงจึงต้องควบคุมระดับการทําการประมงไม่ให้เกินระดับที่ให้ผลผลิตสูงสุดอย่างยั่งยืน หากไม่มีการควบคุมระดับการทําการประมงจะส่งผลกระทบต่อทรัพยากร ทําให้สัตว์น้ํารุ่นใหม่ไม่สามารถเกิดขึ้นมาทดแทนได้ทันกับปริมาณสัตว์น้ําที่ถูกจับไปเป็นปริมาณมากเกินควร ส่งผลให้ทรัพยากรประมงอยู่ในสภาวะเสื่อมโทรม
วิธีการควบคุมระดับการทําการประมงคือ การกําหนดจํานวนวันทําการประมงของเครื่องมือทําการประมงประสิทธิภาพสูงตามจุดอ้างอิงของทรัพยากร โดยจํานวนวันทําการประมงฝั่งอ่าวไทยของเครื่องมือทําการประมงกลุ่มสัตว์น้ําหน้าดิน (อวนลาก) เท่ากับ 240 วันต่อปี กลุ่มปลาผิวน้ํา (อวนล้อมจับ) 240 วันต่อปี และกลุ่มปลากะตัก (อวนล้อมจับปลากะตัก อวนครอบปลากะตัก และอวนช้อน/ยกปลากะตัก) 255 วันต่อปี และฝั่งทะเลอันดามัน กลุ่มสัตว์น้ําหน้าดิน 270 วันต่อปี กลุ่มปลาผิวน้ํา 255 วันต่อปี และกลุ่มปลากะตัก 225 วันต่อปี
การเพิ่มวันทําการประมงในปีที่ผ่านมา กรมประมงก็มีการนําทรัพยากรสัตว์น้ําที่จัดสรรให้เรือประมงแต่ชาวประมงไม่ได้ออกทําการประมง มาคํานวณและจัดสรรเพิ่มวันทําการประมงให้กับเรือประมงที่ทําการประมงอยู่และมีวันทําการประมงเหลือน้อยได้อีกจํานวนหนึ่ง โดยในปี 2560 และ 2561 ได้เพิ่มวันทําการประมงให้กับเรือประมงอวนลากที่ทําการประมงทางฝั่งอ่าวไทยจํานวน 20 และ 24 วัน ตามลําดับ และเครื่องมือประมงอื่นให้ทําการประมงได้ตลอดทั้งปี
ในการควบคุมวันทําการประมง กรมประมงควบคุมเฉพาะเรือประมงที่ใช้เครื่องมือที่มีประสิทธิภาพสูง เช่น อวนลาก (ได้แก่ อวนลากคู่ อวนลากแผ่นตะเฆ่ และอวนลากคานถ่าง) อวนล้อมจับ อวนล้อมจับปลากะตัก อวนครอบ/ช้อน/ยกปลากะตัก ส่วนเรือประมงที่ใช้เครื่องมือประมงที่มีประสิทธิภาพต่ําไม่ถูกควบคุมวันทําการประมง ดังนั้นจึงมีเรือประมงพาณิชย์ที่ถูกควบคุมวันทําการประมงจํานวน 5,302 ลํา จากจํานวนเรือประมงพาณิชย์ทั้งหมดจํานวน 10,645 ลํา
อย่างไรก็ตาม ในปีการประมง 2562 มีเรือประมงบางส่วนที่ได้รับการจัดสรรปริมาณสัตว์น้ําไว้แล้ว แต่ไม่ได้ออกทําการประมง ทําให้มีปริมาณสัตว์น้ําคงเหลือที่ไม่ได้จับขึ้นมาใช้ประโยชน์ ซึ่งอาจนําสัตว์น้ํากลุ่มนี้มาจัดสรรเพื่อเพิ่มจํานวนวันทําการประมงได้ ขณะนี้กรมประมงกําลังดําเนินการรวบรวมข้อมูลปริมาณสัตว์น้ําคงเหลือ เพื่อนํามาจัดสรรเพิ่มวันทําการประมงให้กับเรือประมงในปีการประมง 2562
1.10 ขอให้คณะกรรมการกํากับดูแลโครงการจําหน่ายน้ํามันดีเซลสําหรับชาวประมงในเขตต่อเนื่องของราชอาณาจักร ทบทวนแนวทางที่จะบังคับให้บริษัทจําหน่ายน้ํามัน บังคับให้ชาวประมง ต้องจ่ายเงินผ่านบัตรฟรีทการ์ด (Fleet Card) ซึ่งจะทําให้สร้างความเดือดร้อนให้กับชาวประมงเพิ่มขึ้นทันที
คณะกรรมการกํากับดูแลโครงการจําหน่ายน้ํามันดีเซลสําหรับชาวประมงในเขตต่อเนื่องของราชอาณาจักร ได้รับแต่งตั้งโดยมติคณะรัฐมนตรี เมื่อวันที่ 18 พฤศจิกายน 2557 ประกอบด้วย อธิบดีกรมสรรพสามิต เป็นประธาน และมีผู้แทนของ กรมศุลกากร กรมเจ้าท่า กรมธุรกิจพลังงาน กองทัพเรือ สํานักงานตํารวจแห่งชาติ กองกํากับการตํารวจน้ํา และกรมประมง เป็นกรรมการ มีหน้าที่กํากับดูแลติดตามและประเมินผลโครงการจําหน่ายน้ํามันดีเซลสําหรับเรือชาวประมงในเขตต่อเนื่อง (24 ไมล์ทะเล) ของราชอาณาจักรหรือที่เรียกว่า โครงการน้ํามันเขียว เพื่อกํากับดูแลการปฏิบัติตามโครงการจําหน่ายน้ํามันดีเซลสําหรับชาวประมงในเขตต่อเนื่องของราชอาณาจักร อันจะเป็นการป้องกันการลักลอบการค้าน้ํามันเถื่อนในทะเลให้แก่เรือประมงและป้องกันการรั่วไหลของน้ํามันเขียวเป็นน้ํามันเถื่อนจนอาจสูญเสียรายได้ของภาครัฐ
การดําเนินการซื้อขายน้ํามันและการบริการคือ มีเรือ Tanker ที่เข้าร่วมในโครงการฯ จํานวนประมาณ 50 ลํา จะนําเรือไปจอดทอดสมอเพื่อขายน้ํามันในบริเวณทะเลเขตต่อเนื่องให้แก่เรือประมง ส่วนเรือประมงที่ประสงค์จะเติมน้ํามันเขียวจะต้องได้รับโควต้าปริมาณการใช้น้ํามันในแต่ละเที่ยวเรือที่ออกจับปลาในทะเล จากสมาคมการประมงแห่งประเทศไทย ซึ่งสมาคมฯ จะเป็นผู้ออกรหัส (Code) การเข้าเติมน้ํามันเขียวกับเรือประมง เพื่อเข้าไปเติมน้ํามันจากเรือ Tanker ซึ่งเป็นสถานีบริการนอกชายฝั่งทะเล และจะต้องไม่เกินกว่าปริมาณความจุของถังน้ํามันใช้การของเรือ
เรื่องระบบ Fleet Card เนื่องด้วยอธิบดีกรมสรรพสามิต ประธานกรรมการฯ ได้มีการจัดประชุมคณะกรรมการฯ และเชิญประธานสมาคมฯ (นายมงคล สุขเจริญคณา และคณะฯ) เข้าร่วมประชุม ณ ห้องประชุมราชวัตร กรมสรรพสามิต เมื่อวันที่ 26 พฤศจิกายน 2562 เพื่อพิจารณาวาระ เรื่อง โครงการนําระบบฟรีทการ์ดมาใช้ ซึ่งเป็นระบบบัตรอิเลกทรอนิกส์สําหรับเติมน้ํามัน ทดแทนการออกเป็นรหัส (Code) เพื่อประโยชน์ในการกํากับ ติดตามและบริการการใช้น้ํามัน (เขียว) ให้ถูกต้อง ทันสมัย และเป็นฐานข้อมูลที่สามารถตรวจสอบปริมาณการใช้น้ํามันได้ตั้งแต่โรงกลั่น, เรือ Tanker จนถึง เรือประมง โดยได้มอบหมายให้ผู้แทนจาก ธนาคารกรุงไทย ได้มาร่วมรับฟังศึกษาหาข้อมูลเบื้องต้นและผลกระทบที่อาจเกิดขึ้น เพื่อนํามาประกอบการพิจารณาให้ระบบฟรีทการ์ดสามารถใช้เป็นบัตรเครดิตสําหรับเติมน้ํามันเขียวกับเรือประมง ส่วนสมาคมผู้ค้าน้ํามันเรือ Tanker ได้เข้าร่วมประชุมด้วยก็มีท่าทีไม่ขัดข้อง หากธนาคารกรุงไทยสามารถให้เครคิตการชําระหนี้น้ํามันในระยะเวลาที่เหมาะสมได้
ในข้อเรียกร้องของสมาคมการประมงแห่งประเทศไทย กรมประมงจะนําไปประสานต่อคณะกรรมการกํากับดูแลโครงการจําหน่ายน้ํามันดีเซลฯ ต่อไป
ทั้งนี้ ในภาพรวมกระทรวงเกษตรและสหกรณ์ นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้ความสําคัญ ในประเด็นข้อเรียกร้องของสมาคมการประมงแห่งประเทศไทย สมาคมประมงพื้นบ้านและสมาคมที่เกี่ยวข้องทุกภาคส่วนจัดประชุมทุกสัปดาห์ต่อเนื่อง เพื่อรับฟังปัญหาและร่วมกันแก้ไข จนขณะนี้ได้แต่งตั้งคณะกรรมการฟื้นฟูและพัฒนาศักยภาพการประมงไทย และคณะอนุกรรมการ 4 คณะ ได้แก่ คณะอนุกรรมการฟื้นฟูและพัฒนาศักยภาพประมงพื้นบ้าน คณะอนุกรรมการฟื้นฟูและพัฒนาศักยภาพการประมงพาณิชย์ และการประมงนอกน่านน้ําไทย คณะอนุกรรมการฟื้นฟูและพัฒนาศักยภาพการเพาะเลี้ยงสัตว์น้ํา คณะอนุกรรมพัฒนาผลิตผลผลิตภัณฑ์ประมงและการพาณิชย์ เพื่อทํางานแก้ไขปัญหาร่วมกันได้อย่างเป็นระบบอย่างต่อเนื่อง พร้อมนี้เพื่อแก้ไขปัญหาด้านกฎหมายประมง และเพื่อให้มีส่วนร่วมในการพัฒนาภาคประมงทุกภาคส่วนและการมีกองทุนสําหรับการพัฒนาภาคการประมง จึงได้แต่งตั้งคณะอนุกรรมการยกร่างกฎหมายใหม่ เช่น พ.ร.บ.กองทุนพัฒนาการประมง และ พ.ร.บ.สภาการประมง รวมทั้งพิจารณาแก้ไขกฎระเบียบและกฎหมายประมงด้วย
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai